b'\n_START_ARTICLE_\nIvan Mesar\n_START_SECTION_\n\xc5\xbdivljenje in delo\n_START_PARAGRAPH_\nOdra\xc5\xa1\xc4\x8dal je pri stricu, \xc5\xbeupniku Janezu Mesarju v Bohinjski Bistrici, obiskoval ni\xc5\xbejo gimnazijo v Ljubljani (1886\xe2\x80\x931890), vstopil leta 1890 v slu\xc5\xbebo pri Katoli\xc5\xa1ki knjigarni in kot trgovski u\xc4\x8denec obiskoval Mahrovo \xc5\xa1olo (1890\xe2\x80\x931893). Ko je bil iz vodstva Katoli\xc5\xa1ke knjigarne odstavljen T. Seh\xc3\xbcndelen, ki ni bil naklonjen slovenskemu zalo\xc5\xbeni\xc5\xa1tvu, je Ivan Mesar prevzel vodstvo in podjetje dvignil v zalo\xc5\xbenika, ki je v sloven\xc5\xa1\xc4\x8dini izdajalo leposlovne in poljudno znanstvene knjige, v skladu s potrebami in razvojem katoli\xc5\xa1kega prosvetnega in socialnega gibanja (Ljudska in Leposlovna knji\xc5\xbenica in Zbirka ljudskih iger). Leta 1907 se je knjigarna preuredila v moderno trgovsko podjetje in po svetovni vojni nadaljevala za\xc4\x8deto delo. Med drugim so tiskali tudi zbrane spise slovenskih pisateljev (Jur\xc4\x8di\xc4\x8d, Pregelj, Pre\xc5\xa1eren, Levstik, Erjavec) in prevode iz svetovne knji\xc5\xbeevnosti. Ivan Mesar se je uveljavljal tudi kot \xc4\x8debelar in v letih 1919\xe2\x80\x931929 uspe\xc5\xa1no vodil gospodarstvo v Slovenskem \xc4\x8debebelarskem dru\xc5\xa1tvu.'